L'Àrea de Benestar Social assumeix els expedients de valoració de dependència endarrerits
26 de abril de 2018

Carcaixent

L'Ajuntament de Carcaixent, a través de la Regidoria d’Igualtat i Benestar Social, ha assumit els expedients endarrerits relacionats amb les sol·licituds de persones en situació de dependència. Els canvis normatius en matèria de Dependència realitzats per la Conselleria d’Igualtat i Polítiques Inclusives han permés dur endavant un nou procediment que aposta per donar major protagonisme i mitjans a l'àmbit local en la gestió del sistema de la dependència. Estos canvis han fet possible reduir significativament el temps des que es realitza la sol·licitud fins que es resolen les ajudes, que ha passat de resoldre's en 4 o 5 anys de mitjana a resoldre’s en menys d’un any.

Des de febrer de 2017, s'han dut a terme un total de 160 valoracions en l'entorn habitual de la persona interessada, conforme als criteris previstos en el barem de valoració de la situació de dependència. Segons Teresa Oliver, regidora de Benestar Social, “la municipalització del sistema de valoració ha afavorit la proximitat a les persones i agilitzar, gràcies al treball del personal de l’àrea, un nombre elevat d'expedients endarrerits, i augmentar així el nombre de persones susceptibles de rebre les ajudes corresponents”.

Per a procedir a les valoracions era requisit indispensable que les sol·licituds estigueren registrades en l'aplicació informàtica de dependència i autonomia, seguint el procediment habitual. En els llistats generats a través d'esta aplicació apareixien sol·licituds des de 2013, tot i que el major volum d’estes corresponia a l'exercici 2016.

Des del mes de gener de 2018, s'ha fet un pas més en este sentit i ha sigut possible procedir al registre d'expedients a l’aplicació informàtica de Conselleria per part del personal municipal, fet que agilitzarà encara més el procediment de resolucions.